作者:柯丹邱《荊釵記》
標題:鷓鴣天
內容:華髮蕭蕭鬢若霜，老來無子實堪傷，箕裘事業誰承繼，詩禮傳家孰紹芳。閒議論，細思量，欲將一女贅賢良。流行坎坷皆前定，只把丹心託上蒼。老夫姓錢，名流行，溫城人也。昔在鴻門，忝考貢元。衣冠世裔，時乖難顯於宗風，閥閱名家，學淺粗知乎禮義。不幸先妻早逝，只有一女，年方二八，欲招王十朋為婿，以繼百年。自愧再婚姚氏，幸喜此女能侍父母。正是"子孝雙親樂，家和萬事成。"今日是老夫賤誕，聊備蔬酒，少展良辰。李成那裡？［末上］一點祥光現紫薇，匆匆瑞氣藹庭幃，齊簪翠竹生春意，共飲瑤卮介壽眉。老員外有何鈞旨？［外］請老安人出來。［末］老安人有請。